<classify> LICHA ya timu ya soka ya taifa, Taifa Stars kuifyekelea mbali Cape Verde kwa mabao 2-0 na kujisukuma kutoka mkiani mpaka nafasi ya pili kwenye Kundi L, kocha wa timu hiyo, Mnigeria Emmanuel Amunike amefunguka kuwa timu yake bado ina mapungufu makubwa na akishayamaliza, itakuwa tishio Afrika nzima.Juzi, Stars ilipata ushindi huo nyumbani kwenye Uwanja wa Taifa Dar es Salaam ikiwa ni kulipa kisasi baada ya kufungwa mabao 3-0 mjini Praia wiki iliyopita. Mabao ya Stars juzi katika mechi hiyo ya kuwania kufuzu fainali za michuano ya Kombe la Mataifa Afrika Afcon mwakani, yaliwekwa kimiyani na Simon Msuva na Mbwana Samatta.Ushindi huo unaiweka Stars kwenye nafasi nzuri ya kufuzu fainali hizo zilizopangwa kufanyika Cameroon mwakani. Stars inawania kufuzu kwa mara ya kwanza baada ya miaka 38. Akizungumza baada ya ushindi wa juzi, kocha Amunike alisema anashukuru kupata ushindi ambao umefufua matumaini ya kufuzu katika michuano hiyo.Hiyo ilikuwa mechi ya kwanza nyumbani kwa Amunike baada ya kuiongoza Stars kwa mara ya kwanza Kampala na kutoka suluhu na Uganda kabla ya kufungwa 3-0 mjini Praia na Cape Verde.Alisema kuwa licha ya kupata ushindi huo, bado timu yake ina mapungufu ya kiufundi ambayo ataendelea kuyarekebisha ili kupata timu itakayokuwa tishio kwa kila atakayekutana nayo.Alifafanua kuwa timu yake ilikuwa na mapungufu makubwa katika mchezo uliopita ugenini, hasa katika nafasi ya kiungo na ulinzi, ndani ya kipindi kifupi akayafanyia kazi na kufanikiwa kuyarekebisha.Aliongeza kuwa watanzania wanapenda kuiona timu yao ikifanya vizuri lakini akaomba apewe muda wa kuwapa kile wanachokitaka kwani haiwezikani timu ikabadilika ghafla bali inahitaji muda wa kuiimarisha.Nashukuru tumepata ushindi katika mchezo huu, nilikuwa naijua Cape Verde kwa muda mrefu ambayo ina wachezaji wazuri ambao wanajua kutumia makosa ya timu pinzani... Licha ya kucheza vizuri na kupata ushindi, bado kuna mapungufu madogomadogo ya kiufundi ambayo nimeyaona hivyo nitayafanyia kazi haraka na kuyamaliza ili kuifanya timu kuwa ya kiushindani zaidi kuweza kupambana kutafuta tiketi ya kwenda Cameroon, alisema Amunike.  <topic>: KITAIFA 